เปิดรับบรรจุข้าราชการ3หมื่นอัตรา
แห่สอบเป็นข้าราชการ 6 แสนคน รับสมัครจริง 3 หมื่นอัตรา เปิดจ้างชั่วคราวอีก 1 หมื่นตำแหน่ง
2 ก.ย. 2563

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) ได้รับทราบรายงานการจ้างงานข้าราชการพลเรือนในช่วงที่มีโควิด-19 โดยสำนักงานข้าราชการพลเรือน (ก.พ.) ได้รายงานให้ ครม. รับทราบ จะมีการจัดสอบความรู้ความสามารถทั่วไปภาค ก ในปีงบประมาณ 2563 ซึ่งถือเป็นขั้นตอนแรกที่จัดคัดเลือกบุคคลเข้ามารับเป็นข้าราชการ มีผู้สนใจสมัครสอบ 5 แสนคน และจะดำเนินการสอบในวันที่ 27 ก.ย. นี้ ที่ศูนย์สอบทั่วประเทศ 15 แห่ง
นอกจากนี้ ยังมีการเปิดสอบทางอิเล็กทรอนิกส์ระหว่างวันที่ 18-22 ก.ย. นี้ ที่ศูนย์สอบทั่วประเทศ 9 แห่ง มีผู้สมัครสอบแล้วกว่า 2.17 หมื่นคน
นอกจากนี้ ยังมีแผนการเตรียมสอบเพิ่มเติม ภาค ก กรณีที่ไม่สามารถชำระเงินค่าสมัครสอบได้ทัน 9 เนื่องจากจำนวนที่นั่งสอบเต็มอีก 9.5 หมื่นคน คาดว่าจะจัดสอบได้ต้นเดือน ม.ค. 2564
สำหรับตำแหน่งข้าราชการที่ต้องจัดสรรในปี 2562-2563 ที่ยังไม่ได้รับการบรรจุยังขาดแคลนอีก 2 หมื่นอัตรา และมีตำแหน่งว่างจากการเกษียณอายุราชการปี 2563 อีก 8,900 อัตรา
นอกจากนี้ ก.พ. ยังมีแผนรับพนักงานราชการแบบว่าจ้างชั่วคราวเพื่อรองรับนักศึกษาจบใหม่ หรือ ผู้ว่างงาน โดยจ้างเป็นพนักงานราชการไม่เกิน 2 ปี ในปีงบประมาณ 2564-2565 เน้นการกระจายรายได้สู่พื้นที่อีกจำนวน 1 หมื่นอัตรา